Олимп рекордхэр гъэувын щIадзэ
ЩIымахуэ Олимп Джэгухэм я мафIэ зэIэпахыр Пензэ нэсащ. Сочэ-2014-м и дамыгъэр иджы Урысей Федерацэм и къали 105-м къыщыщIидзащ.
Олимп мафIэр къэзыша мафIэгу щхьэхуэр щаубзыхуа зэманым вокзалым къытехьащ. Абы IущIащ щIыналъэм и унафэщIхэр, спортсмен цIэрыIуэхэр, къалэдэс минхэр.
Сыхьэти 8-кIэ Пензэ къыщрахьэкIа мафIэр зэIэпызыха цIыху 205-м километр 40-м нэблагъэ гъуэгуанэ зэпачащ. Абыхэм яхэтащ олимп медаль зэмылIэужьыгъуэхэр нэхъапэм зыIэрызыгъэхьахэу Калининэ Иринэ, Лукашин Игорь, Елизаров Александр, Воеводин Алексей сымэ, нэгъуэщIхэри. Пензэ и «Дизель-Арена» хоккей утыку нэхъыщхьэм щагъэува фалъэ иным шищ зэщIэщIакIэ кърашэлIа мафIэр пигъэнащ Лондон щекIуэкIа Олимп Джэгухэм псым есынымкIэ я вице-чемпионкэ Зуевэ Анастасие.
А махуэм Пензэ къалэм фадэхэкIхэр щащакъым икIи мыхьэнэшхуэ зиIэ Iуэхугъуэр екIуу зэхэтащ. АдэкIэ олимп мафIэ зэIэпахыр Саратов областым яшащ.
Пензэдэсхэр эстафетэ нэхъ кIыхь дыдэм хэтащ. Зэрыщыту къапщтэмэ, олимп мафIэ зэIэпахыр Урысей Федерацэм и щIыпIэ куэдым къыщрахьэкIынущ икIи псори зэхэту километр мин 65-рэ къызэранэкIынущ. Апхуэдэ нэхъапэм зэи къэхъуакъым. Канадэм и Ванкувер къалэм щыIа ЩIымахуэ Олимп Джэгухэм я мафIэр къызэрырахьэкIа километр 45-р иджыри къэс нэхъыбэ дыдэу щытащ.
Хьэтау Ислъам.
